ΠΡΟΚΗΡΥΞΗ 
13ος Αγώνας Δρόμου «ΤΡΕΧΩ ΓΙΑ ΤΗΝ ΚΑΤΕΡΙΝΗ»

O Δήμος Κατερίνης - Αντιδημαρχία Αθλητισμού (Τμήμα Αθλητικής Ανάπτυξης) και ο Αθλητικός Πολιτιστικός Σύλλογος Δρομέων Πιερίας «ΖΕΥΣ» διοργανώνουν και προκηρύσσουν τον 13ο  Αγώνα Δρόμου 8 χιλιομέτρων «ΤΡΕΧΩ ΓΙΑ ΤΗΝ ΚΑΤΕΡΙΝΗ». 
Ο αγώνας τελεί υπό την αιγίδα της Ιεράς Μητροπόλεως Κίτρους, Κατερίνης και Πλαταμώνος και της Ελληνικής Ομοσπονδίας Συλλόγων Λαϊκού Μαζικού Αθλητισμού και Υπεραποστάσεων (ΕΟΣΛΜΑ-Υ).

Ως ημερομηνία διεξαγωγής ορίζεται η Κυριακή 11 Οκτωβρίου 2026, με ώρα εκκίνησης 11:00 π.μ. Η διοργάνωση εντάσσεται στο επίσημο πρόγραμμα εορτασμού των εκδηλώσεων για την απελευθέρωση της πόλης. 

ΠΕΡΙΓΡΑΦΗ ΑΓΩΝΑ
Αφετηρία του αγώνα θα είναι το Πλατανόδασος Νεοκαισάρειας και τερματισμός η Κεντρική Πλατεία Κατερίνης (Άγαλμα της Ελευθερίας). Το μνημείο που φιλοτεχνήθηκε προς τιμήν των ηρώων βρίσκεται στη διαδρομή του αγώνα, λίγα μέτρα μετά την αφετηρία.

Η διαδρομή είναι επίπεδη  και ασφαλτοστρωμένη σε όλο το μήκος της και διαμορφώνεται ως εξής: 
Πλατανόδασος Νεοκαισάρειας (Θέατρο Δάσους) - Σβορώνος - οδός 7ης Μεραρχίας - Πεζόδρομος - οδός Μ. Αλεξάνδρου - Κεντρική Πλατεία (Άγαλμα της Ελευθερίας).

Για την ασφαλή διεξαγωγή του αγώνα και την προστασία των συμμετεχόντων, θα παρέχεται αστυνομική κάλυψη καθ’ όλη τη διάρκεια της διοργάνωσης, ενώ η κυκλοφορία των οχημάτων κατά μήκος της διαδρομής θα ρυθμίζεται από τις αρμόδιες αστυνομικές αρχές, σύμφωνα με τις ισχύουσες κυκλοφοριακές ρυθμίσεις και τις υποδείξεις των αρμόδιων οργάνων.

Καθοριστική, όπως κάθε χρόνο, θα είναι η συμβολή της Κοινότητας Νεοκαισάρειας και της Κοινότητας Σβορώνου. Την ευθύνη της ροής ενημέρωσης καθ’ όλη τη διάρκεια του αγώνα θα έχει ο Σύλλογος Ραδιοερασιτεχνών Πιερίας. 
Η διαδρομή θα επιτηρείται από την Τροχαία, τη Δημοτική Αστυνομία, την Ποδηλατική Απόδραση Πιερίας, τον Μ.Α.Ο. Κατερίνης και τη Λέσχη Εφέδρων Ενόπλων Δυνάμεων Πιερίας (ΛΕΦΕΔ).

Στην ομαλή διεξαγωγή του αγώνα θα συνδράμουν μέλη του Αθλητικού Πολιτιστικού Συλλόγου Δρομέων Πιερίας «ΖΕΥΣ», του Συνδέσμου Κριτών Κλασσικού Αθλητισμού Πιερίας – Ημαθίας, του Συλλόγου Καρκινοπαθών Πιερίας, του Συλλόγου Διαβητικών Πιερίας, του Λαογραφικού Ποντιακού Συλλόγου Νεοκαισάρειας «ο Πόντος», του Ιστορικού Λαογραφικού Συλλόγου Νεοκαισάρειας «ΚΟΤΖΑ-ΑΝΑΣΤΑΣ», του Ομίλου Φίλων της Φύσης και του Ανθρώπου «ΜΑΣΤΟΔΟΝΤΑΣ-ΝΕΟΚΑΙΣΑΡΕΙΑ» και του Περιφερειακού Τμήματος Πιερίας του Πανελληνίου Συλλόγου Φυσικοθεραπευτών. 

Τη διαδρομή θα «επενδύσουν μουσικά» το Μουσικό Σχολείο Κατερίνης (αφετηρία πεζόδρομου), ο Πολιτιστικός Σύλλογος Σβορώνου (Σβορώνος), ο Σύλλογος Κρητών Ν. Πιερίας «ΟΙ ΣΤΑΥΡΑΕΤΟΙ» και ο πολιτιστικός σύλλογος Ανδρομάχης «Κοσμάς ο Αιτωλός» (Ανδρομάχη), μουσικό σχήμα του Ποντιακού Συλλόγου Παναγία Σουμελά (Τουρμπές),  κ.ά. 

Την αυλαία του αγώνα θα ανοίξουν τα παιδιά της «Μέριμνας Παιδιού Κατερίνης», του Κ.Δ.ΑΠ. Μ.Ε.Α. Κατερίνης, του Κ.Δ.ΑΠ. Μ.Ε.Α. «ΙΡΙΔΑ», του Ε.Ε.Ε.ΕΚ. Κατερίνης και του Χριστιανικού Σπιτιού Ηλικιωμένων «Ο καλός Σαμαρείτης».

ΚΟΣΤΟΣ ΣΥΜΜΕΤΟΧΗΣ
Η συμμετοχή στον αγώνα είναι δωρεάν.
ΜΕΤΑΦΟΡΑ ΑΘΛΗΤΩΝ
Από την Κεντρική Πλατεία Κατερίνης λεωφορεία του Αστικού ΚΤΕΛ θα μεταφέρουν τους αθλητές στην αφετηρία του αγώνα (Πλατανόδασος Νεοκαισάρειας). Η μεταφορά θα πραγματοποιείται σταδιακά από τις 09:00 έως τις 10:15 π.μ., οπότε θα αναχωρήσει και το τελευταίο λεωφορείο.

ΔΙΑΧΕΙΡΙΣΗ ΠΡΟΣΩΠΙΚΩΝ ΑΝΤΙΚΕΙΜΕΝΩΝ
Η φύλαξη των προσωπικών αντικειμένων αποτελεί αποκλειστική ευθύνη των συμμετεχόντων.

ΔΙΚΑΙΩΜΑ ΣΥΜΜΕΤΟΧΗΣ 
Δικαίωμα συμμετοχής έχουν όσοι έχουν γεννηθεί έως και το 2014.

ΙΑΤΡΙΚΑ
Η πιστοποίηση της υγείας των αθλητών και αθλητριών είναι υποχρεωτική και αποτελεί προϋπόθεση συμμετοχής στον αγώνα. Όλοι οι συμμετέχοντες οφείλουν, με προσωπική τους ευθύνη, να έχουν υποβληθεί πρόσφατα σε ιατρικό έλεγχο. Οι ανήλικοι συμμετέχουν με ευθύνη των γονέων ή κηδεμόνων τους. Δεν επιτρέπεται η συμμετοχή αθλουμένων ηλικίας κάτω των 12 ετών.

ΥΓΕΙΟΝΟΜΙΚΗ ΚΑΛΥΨΗ 
Το Σώμα Εθελοντών Σαμαρειτών, Διασωστών και Ναυαγοσωστών του Ελληνικού Ερυθρού Σταυρού και η Διασωστική Ομάδα Πιερίας θα παρέχουν την υγειονομική κάλυψη του αγώνα, καθώς και τον σχεδιασμό των υγειονομικών σταθμών και μονάδων.
Στην εκκίνηση, κατά μήκος της διαδρομής και στον τερματισμό θα λειτουργούν σταθμοί παροχής πρώτων βοηθειών. Στην υγειονομική κάλυψη θα συμβάλει επίσης το «ΑΛΦΑ» Νεφρολογικό Κέντρο Κατερίνης με ασθενοφόρο και πλήρωμα, ενώ την εξέλιξη του αγώνα θα παρακολουθούν ιατροί που θα ορίσει ο Ιατρικός Σύλλογος Πιερίας.

ΧΙΛΙΟΜΕΤΡΙΚΕΣ ΕΝΔΕΙΞΕΙΣ
Σε κάθε χιλιόμετρο της διαδρομής θα υπάρχει ένδειξη χιλιομετρικής απόστασης.

ΣΤΑΘΜΟΙ ΥΔΡΟΔΟΣΙΑΣ
Θα λειτουργούν στο μέσο της διαδρομής και στον τερματισμό.

ΗΛΙΚΙΑΚΕΣ ΚΑΤΗΓΟΡΙΕΣ - ΒΡΑΒΕΥΣΕΙΣ
Θα βραβευθούν οι τρεις πρώτοι άνδρες και οι τρεις πρώτες γυναίκες της γενικής κατάταξης.
Ειδικές βραβεύσεις θα απονεμηθούν στις τρεις πολυπληθέστερες ομαδικές συμμετοχές, καθώς και σε εξαιρετικές περιπτώσεις, σύμφωνα με την κρίση των διοργανωτών.
Σε όλους τους αθλητές που θα τερματίσουν θα απονεμηθεί συλλεκτικό μετάλλιο.

ΗΛΕΚΤΡΟΝΙΚΗ ΧΡΟΝΟΜΕΤΡΗΣΗ - ΑΠΟΤΕΛΕΣΜΑΤΑ 
Η χρονομέτρηση θα είναι ηλεκτρονική και τα αποτελέσματα θα εκδοθούν για όλους τους συμμετέχοντες αμέσως μετά την ολοκλήρωση του αγώνα.

ΑΠΟΝΟΜΕΣ
Οι απονομές στους νικητές θα πραγματοποιηθούν στον χώρο του τερματισμού, με φόντο το Άγαλμα της Ελευθερίας, αμέσως μετά τους τερματισμούς.

ΦΩΤΟΓΡΑΦΙΚΗ ΚΑΛΥΨΗ
Η διοργάνωση αναλαμβάνει τη φωτογραφική κάλυψη του αγώνα, καθώς και τις εναέριες λήψεις με drone.

ΠΛΗΡΟΦΟΡΙΕΣ
Για πληροφορίες σχετικά με τον αγώνα μπορείτε να απευθύνεστε στα τηλέφωνα 23513 50480 και 23513 50531 (Τμήμα Αθλητικής Ανάπτυξης – Σεβαστία Αβουρδιάδου και Χαρίκλεια Σταμπουλίδου).
Για διευκρινίσεις σχετικά με τις ομαδικές συμμετοχές, καθώς και για κάθε άλλη πληροφορία, μπορείτε επίσης να επικοινωνείτε μέσω ηλεκτρονικού ταχυδρομείου στη διεύθυνση: athlitismos@katerini.gr.
Πληροφορίες θα αναρτώνται και στην ιστοσελίδα του Δήμου Κατερίνης: www.katerini.gr 

ΔΗΛΩΣΕΙΣ ΣΥΜΜΕΤΟΧΗΣ
Οι δηλώσεις συμμετοχής (ατομικές και ομαδικές) θα γίνονται δεκτές, με σειρά προτεραιότητας, μέσω ειδικού συνδέσμου (link), ο οποίος θα αναρτηθεί στην επίσημη ιστοσελίδα της διοργάνωσης: www.katerini.gr 

Λόγω της ιδιαίτερα αυξημένης ζήτησης για αριθμούς συμμετοχής, παρακαλούνται οι ενδιαφερόμενοι να δηλώνουν συμμετοχή μόνο εφόσον είναι βέβαιοι ότι θα λάβουν μέρος, ώστε να μη στερηθεί κάποιος άλλος δρομέας τη δυνατότητα συμμετοχής.

Η φόρμα εγγραφών θα είναι διαθέσιμη σε ημερομηνία που θα ανακοινωθεί σύντομα.

Οι δημότες Κατερίνης και της Περιφερειακής Ενότητας Πιερίας θα παραλαμβάνουν τους αριθμούς συμμετοχής από την Αστική Σχολή Κατερίνης το Σάββατο 10 Οκτωβρίου, από 10:00 έως 14:00 και από 17:30 έως 20:30.

Οι συμμετέχοντες που θα προσέλθουν από άλλες περιοχές της χώρας θα μπορούν να παραλαμβάνουν τον αριθμό τους την ημέρα του αγώνα, έως τις 09:45 π.μ., από την Κεντρική Πλατεία Κατερίνης (Πλατεία Ελευθερίας).

Τεχνικοί υπεύθυνοι του αγώνα ορίζονται ο Αλέξανδρος Πούλιος, μέλος του ΑΠΣ Δρομέων Πιερίας «ΖΕΥΣ», και ο Ιωάννης Ορκόπουλος, υπάλληλος του Τμήματος Αθλητικής Ανάπτυξης και καθηγητής Φυσικής Αγωγής. Κατά την ημέρα του αγώνα θα είναι στη διάθεση των συμμετεχόντων για κάθε τεχνικό θέμα.

Τον συντονισμό των εθελοντών αναλαμβάνουν οι υπάλληλοι του Τμήματος Αθλητικής Ανάπτυξης Χρήστος Λυμπανοβνός και Παναγιώτης Αθανασιάδης.

Την παρουσίαση θα αναλάβουν, στην αφετηρία, η δημοσιογράφος Βίκυ Μήτρου και, στον τερματισμό, το μέλος του ΑΠΣ Δρομέων Πιερίας «ΖΕΥΣ» Δημήτρης Γρηγοριάδης. Τη μουσική επιμέλεια στην Πλατεία Ελευθερίας αναλαμβάνει ο DJ Gregory.

Τις υποδομές και τον εξοπλισμό στους χώρους της αφετηρίας και του τερματισμού διαθέτει ο Δήμος Κατερίνης.

Χορηγοί επικοινωνίας, όπως κάθε χρόνο, είναι όλα τα έντυπα και ηλεκτρονικά μέσα ενημέρωσης της Πιερίας και της Περιφέρειας Κεντρικής Μακεδονίας.

Προσοχή: Στο σημείο της αφετηρίας (Πλατανόδασος Νεοκαισάρειας) δεν θα διανέμονται αριθμοί συμμετοχής.

Καλή επιτυχία σε όλους και καλό τερματισμό !
